Kafka, *Preobrazba*

*Preobrazba* Franza Kafke značajno je književno djelo 20. stoljeća u kojem Kafka progovara o egzistencijalnoj osamljenosti glavnoga lika koji ne može pronaći svoje mjesto pod suncem. U djelu su prisutni elementi ekspresionizma i nadrealizma.

Djelo započinje *in medias res,* preobrazbom Gregora Samse u kukca. Iako je upravo taj nadrealistični element kod nekih izazvao podsmijeh, radi se o znatno dubljoj transformaciji. Naime, osim tjelesne, Gregor doživljava i duhovnu preobrazbu. On spoznaje stvarnost onakvom kakva ona doista jest. Postaje svjestan kako se obitelj odnosi prema njemu i svojega položaja u društvu. Ne pridonosi više društvu i obitelji svojim primanjima te ga smatraju smetnjom koje se treba što prije riješiti. Posljedica ponašanja njegove obitelji jest postupni gubitak Gregorove ljudskosti. On gubi viziju sebe kao čovjeka i iako prihvaća svoju novonastalu promjenu, ne opravdava je te razumije teškoće u kojima se nalaze članovi njegove obitelji. Dakle, Gregor se predao društvu na milost i nemilost.

Njegovo otuđenje završava tragično, no to ne mora biti i vaš slučaj. Svi se mi, poput Gregora, suočavamo s vlastitim preobrazbama. No, ona nas ne mora natjerati na donošenje drastičnih odluka pod utjecajem društvenih normi. *Preobrazba* bi u svakom od nas trebala probuditi želju za borbom i protest protiv takvog društvenog aparata kakav postoji i danas. Upravo nas *Preobrazba* tjera da zavolimo sami sebe i natjeramo društvo da učini isto. Čitajući ovo lektirno djelo, shvatila sam da je društvo u velikoj zabludi. Umjesto da se srami i odbacuje različitosti, trebalo bi ih prihvatiti i njegovati kao nešto jedinstveno i neponovljivo. Svi smo mi različiti i svatko od nas oplemenjuje ljudski rod.

Ovu knjigu bih preporučila svima koji žele dobiti bolji uvid u problematiku današnjega društva i vrednovanja različitosti, a posebno onima koji se osjećaju poput kukca, a to ne moraju.

 Klara Kezele, 4. k